El festival de curts L'Eliana Cinema ja té semifinalistes
Sin fecha

El festival de curtmetratges L'Eliana Cinema ja ha fet pública la llista de pel·lícules semifinalistes de la seua primera edició. S'han admès a concurs més de 280 curts procedents de tot el món i l'organització ha hagut de realitzar un gran esforç per a dur a terme el primer procés de selecció, no solament pel nombre de films sinó també pel seu elevat nivell de qualitat.

Per a la Secció Oficial s'han seleccionat 10 pel·lícules: “Caradecaballo”, de Marc Martínez; “They will all die in space”, de Javier Chillon; “Somos amigos”, de Carlos Solano; “Piel canela”, d'Alejandro de Vega; “Metros útiles”, de David Cervera; “Con la boca cerrada”, d'Anna Farré; “Una vez”, de María Guerra; “Un mal trago”, de Mireia Juárez;”Caldo de gallina”, d'Elena Escura; i “Inquilinos”, de Daniel Estimar i Carlota Aparisi.

De la Secció Juvenil Local han sigut seleccionades les 5 pel·lícules que s'han presentat: “Ni una más”, de Carme Honorato; “Abre los ojos”, de María Senent; “Crònica”, de Sergio Jacinto Subiela; “L’Ermita, testimoni del passat de l'Eliana”, de Carla Benet, Andrea Benet i Nerea Furtado; i “Dora”, d'Ana Pascual.

De totes aquestes pel·lícules, el jurat n'haurà de triar 5 finalistes de la Secció Oficial i almenys 3 de la Secció Juvenil Local. L'organització té previst que a mitjan mes d'abril es podrà publicar la llista de curts seleccionats com a finalistes. A més, han sigut atorgats 22 esments especials a pel·lícules d'un alt nivell de qualitat que no han aconseguit ser semifinalistes. El 22 d'abril es farà una projecció amb 4 d'aquests treballs amb el que es donarà començament a un cicle de projeccions que s'estendrà al llarg del mes de maig en diversos locals de l'Eliana. La projecció de les pel·lícules finalistes serà el 25 de juny i el dia 26 es donaran a conèixer els guanyadors en una gala de lliurament de premis.